Athugasemdir velferðarsviðs Reykjavíkurborgar eru færðar inn með rauðu letri.

# REGLUGERÐ

## um eftirlit og eftirfylgni vegna þjónustu við fatlað fólk með langvarandi stuðningsþarfir.

### I. KAFLI

## Almenn ákvæði.

### 1. gr.

#### Gildissvið.

Reglugerð þessi gildir um eftirlit með framkvæmd laga nr. 38/2018, um þjónustu við fatlað fólk með langvarandi stuðningsþarfir, framkvæmd þjónustu við fatlað fólk og eftirfylgni vegna hennar. Jafnframt að réttindi fatlaðs fólks séu tryggð og að starfsemi og rekstur sveitarfélaga og annarra aðila samkvæmt lögum þessum sé í samræmi við markmið laganna, skuldbindingar á sviði mannréttindamála, reglugerðir og reglur settar samkvæmt þeim.

### 2. gr.

#### Markmið.

Eftirlit með framkvæmd þjónustu við fatlað fólk skal miða að því að fatlað fólk fái nauðsynlegan stuðning til þess að geta notið fullra mannréttinda til jafns við aðra og að því séu sköpuð skilyrði til sjálfstæðs lífs á eigin forsendum. Með virku eftirliti er stuðlað að því að skuldbindingar á sviði mannréttindamála og lög og reglugerðir settar samkvæmt þeim nái markmiði sínu auk þess að tryggja réttindi fatlaðs fólks. Markmið eftirlitsins er jafnframt að safna og miðla upplýsingum til að tryggja sambærilega þjónustu við fatlaða einstaklinga í ljósi ólíkra þarfa.

### 3. gr.

#### Skilgreiningar.

Velferðarsvið Reykjavíkurborgar telur ekki ástæðu til að hafa sérstakt ákvæði með skilgreiningu einstakra hugtaka heldur væri réttara að fella skilgreiningar inn í viðkomandi ákvæði reglugerðarinnar. Það auðveldar lestur reglugerðarinnar enda þarf þá ekki að fara fram og til baka til að átta sig á hugtökum.

1. *Ábyrgðaraðili*: Sveitarfélag eða lögaðili um rekstur þjónustu sem ber faglega og fjárhagslega ábyrgð á þjónustu við fatlað fólk. Er þetta ekki þjónustuaðili í skilningi reglugerðar um þjónustu við fatlað fólk á heimili sínu nr. 1054/2010. Býður þetta upp á misræmi?
2. *Árangursmælikvarði:* Mælikvarði sem lagður er til grundvallar þegar lagt er mat á árangur þjónustu og verkefna. Óþörf skýring.
3. *Eftirlit:* Söfnun og nýting upplýsinga, sem miðar meðal annars að því að fylgjast með að ekki sé brotið á réttindum fólks. Óþörf skýring.
4. *Eftirfylgni*: Eftirfylgni kemur í kjölfar eftirlits með þjónustu. Eftirfylgni getur meðal annars falist í því að miðla niðurstöðum eftirlitsins, hvort sem vel hefur tekist til við að ná skilgreindum markmiðum þjónustu og uppfylla kröfur samkvæmt kröfulýsingu eða að eftirlit leiði í ljós vankanta sem laga þarf. Eftirfylgni getur einnig falist í því að ráðherra beiti þeim úrræðum sem hann hefur heimild til samkvæmt lögum. Réttara væri að færa þessa skilgreiningu í 8. gr. sem fjallar um eftirfylgni.
5. *Gæðaviðmið*: Viðmið sem kveða á um lágmarksþjónustuviðmið. Markmið gæðaviðmiða eru að stuðla að því að samræma þjónustu, verklag, ferla og kerfi. Gæðaviðmið eru ekki tilskipanir en er ætlað að leiðbeina um útfærslu lagaákvæða. Færa í 5. gr.
6. *Kröfulýsing*: Kröfulýsing lýsir lágmarkskröfum verkkaupa til rekstrar og þjónustu úrræðis sem um ræðir og verksali skuldbindur sig til að uppfylla. Kröfulýsing er hluti af þjónustusamningi og lögð til grundvallar úttektum. Færa í 6. gr.
7. *Úttekt*: Í úttekt felst að gengið er kerfisbundið úr skugga um hvort kröfur í kröfulýsingu eða gæðaviðmið eru uppfyllt. Færa í annað ákvæði.

### II. KAFLI

## Eftirlit.

### 4. gr.

#### Kerfisbundin söfnun upplýsinga og gagnagrunnar.

Ráðuneytið annast gagnasöfnun, gagnavinnslu og umsýslu í þeim mæli sem þörf krefur vegna eftirlits þess. Meðal gagna sem afla skal vegna eftirlits og úttekta eru gögn úr matstækjum og tölfræðiupplýsingar. Við eftirlit skal einnig horfa til rannsóknarniðurstaðna og gagna sem safnað er af hálfu þriðja aðila. Eftirlitið byggir einnig á ábendingum frá almenningi og notendum þjónustunnar.

Sveitarfélögum er skylt að láta ráðuneytinu í té þær upplýsingar og gögn sem nauðsynleg eru vegna eftirlits.

5. gr.

*Gæðaviðmið.*

Ráðuneytið skal hafa umsjón með gerð þjónustu- og gæðaviðmiða í samvinnu við Samband íslenskra sveitarfélaga og að höfðu samráði við hagsmunasamtök fatlaðs fólks.

Kemur fram í 3. mgr. 4. gr. laganna.

### 6. gr.

*Eftirlit með þjónustu.*

Ráðuneytið getur framkvæmt úttekt á tiltekinni þjónustu sem veitt er á grundvelli laga um þjónustu við fatlað fólk með langvarandi stuðningsþarfir. Úttekt getur meðal annars verið unnin í kjölfar ábendinga eða til að ganga úr skugga um að kröfur í kröfulýsingu eða gæðaviðmið séu uppfyllt.

Til að unnt sé að viðhafa skilvirkt eftirlit með því að framkvæmd samninga sveitarfélaga við einkaaðila samræmist markmiðum laganna skal kröfulýsing fylgja samningi. Við framkvæmd eftirlits skal meðal annars horfa til kröfulýsinga, gæðaviðmiða og árangursmælikvarða. Til að auðvelda mat á þjónustu og gera það markvissara skal sérstaklega vanda til gerðar þessara þátta og þeir settir fram á eins skýran og einfaldan hátt og mögulegt er.

Eftirlit ráðuneytisins kemur ekki í stað eftirlitskyldu sveitarfélags gagnvart starfsemi á vegum sveitarfélagsins hvort sem um er að ræða samning um þjónustu við þriðja aðila eða þjónustustarfsemi í rekstri sveitarfélagsins.

Sveitarfélag sem gerir samning við félagasamtök, sjálfseignarstofnanir eða aðra einkaaðila um rekstur þjónustu samkvæmt lögunum skal tryggja að rekstraraðili hafi gilt starfsleyfi skv. reglugerð um starfsleyfi sem byggir á 7. gr. laga um um þjónustu við fatlað fólk með langvarandi stuðningsþarfir.

Kemur fram í reglugerð um starfsleyfi.

Ábyrgðaraðili skal skila umbeðnum gögnum um starfsemina til ráðuneytisins innan fjögurra vikna frá dagsetningu beiðnar þar um.

### 7. gr.

#### Eftirlit með stjórnsýslu sveitarfélaga.

Ráðuneytið getur, telji það tilefni til, tekið til umfjöllunar að eigin frumkvæði stjórnsýslu sveitarfélags á grundvelli laga um þjónustu við fatlað fólk með langvarandi stuðningsþarfir.

Telji ráðuneytið rétt að gera athugasemd getur það:

1. gefið út leiðbeiningar um túlkun laga þessara og stjórnsýslu sveitarfélagsins á þessu sviði,
2. gefið út álit um lögmæti athafna eða athafnaleysis sveitarfélagsins eða annars er eftirlit beinist að,
3. gert sveitarfélagi að koma með tillögur til úrbóta og/eða gert tillögur til sveitarfélags um úrbætur á þjónustu þar sem þess er þörf og stuðlað að samræmingu hennar.

Kemur fram í lögunum.

###  III. KAFLI

## Eftirfylgni.

### 8. gr.

#### Miðlun niðurstaðna eftirlits.

Leiði eftirlit í ljós vankanta á þjónustu sem hindra~~r~~ að markmið laganna náist, óskar ráðuneytið eftir tillögum þjónustuveitanda um úrbætur eða gerir tillögur um úrbætur á þjónustu. Þjónustuveitandi skal bregðast við ábendingum um úrbætur og stuðla þannig að bestu framkvæmd þjónustu, á hverjum tíma. Þjónustuveitandi skal, innan 10 daga, gera grein fyrir tímasettri áætlun um úrbætur. Telji þjónustuveitandi sér ekki skylt að bregðast við, skal hann rökstyðja þá ákvörðun sína.

Ráðuneytið skal ávallt miðla niðurstöðum úttekta og eftirlits til viðkomandi sveitarfélags og þjónustuaðila innan fjögurra vikna frá lokum gagnaöflunar.

### 9. gr.

#### Önnur úrræði.

Komi upp tilvik þar sem eftirlit leiðir í ljós að sveitarfélag vanrækir lögbundnar skyldur, svo sem skil á upplýsingum, að framkvæmd þjónustu við fatlað fólk sé ábótavant eða að reglur sveitarfélags samræmist ekki markmiðum laganna og sveitarfélag sinnir ekki tilmælum um úrbætur, skal ráðuneytið gera viðkomandi sveitarfélagi viðvart.

Bregðist sveitarfélag ekki við ábendingum og geri~~r~~ úrbætur, er ráðherra heimilt að leggja til við ráðherra sveitarstjórnararmála að stjórnsýslueftirliti með sveitarfélaginu verði framfylgt í samræmi við ákvæði XI. kafla sveitarstjórnarlaga nr. 138/2011.

### 10. gr.

#### Gildistaka

Reglugerð þessi, sem er sett með stoð í 4. og 40. gr. laga nr. 38/2018, um þjónustu við fatlað fólk með langvarandi stuðningsþarfir, öðlast gildi þann x. [mán.] 2018.

#### Velferðarráðuneytinu xx 2018.

Ásmundur Einar Daðason

### félags- og jafnréttismálaráðherra.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Ellý Alda Þorsteinsdóttir.*

\_\_\_\_\_\_\_\_\_\_